**Fotografka Bara Podola chce svojou prvou autorskou výstavou s názvom *Strhnime oponu násilia* upriamiť pozornosť na ľudí, ktorí zažívajú násilie**

**/21. 11. 2024/ Výstava s názvom *Bara Podola:* *Strhnime oponu násilia* otvára diskusiu o násilí páchanom na ženách i mužoch. Mladá slovenská fotografka Bara Podola chce ukázať emocionálny svet ľudí, ktorí násilie zažívajú alebo mu v minulosti čelili. Vernisáž výstavy sa uskutoční v piatok 22. novembra 2024 o 18.00 hod. v bratislavskom Štúdiu 12 Divadelného ústavu.**

„Táto výstava vznikla z hlbokej osobnej skúsenosti ženy, ktorá pred dvadsiatimi rokmi zažila násilie vo vzťahu. Jej odvaha podeliť sa o svoj príbeh sa stáva inšpiráciou pre nás všetkých. Výstava pozostáva zo série fotografií, ktoré zobrazujú spektrum emócií zoči-voči násiliu zo strany blízkych, a to prostredníctvom umeleckého stvárnenia profesionálnymi herečkami a hercami, členmi umeleckého súboru Činohry Slovenského národného divadla. Chcem zdôrazniť, že herečky a herci nestvárnili svoju osobnú skúsenosť. Ich úlohou bolo prostredníctvom svojho talentu a empatie vizuálne stvárniť emócie tých ľudí, ktorí si týmto utrpením prešli,“ vysvetľuje Bara Podola. Medzi niekoľkými osobnosťami, ktoré fotografka pre projekt oslovila, sú napríklad Jana Kovalčíková, Tatiana Pauhofová či Roman Poláčik. „Práve herecké stvárnenie umožňuje divákovi nahliadnuť do vnútorného sveta ľudí, ktorí zažívali násilie. Ich svet je zároveň plný odvahy, nádeje a túžby po zmene. Cieľom výstavy nie je zobraziť násilie explicitne. Práve naopak, prostredníctvom hereckého prejavu som sa snažila zachytiť emocionálnu silu, ktorú si vyžaduje každodenný boj obetí za svoju slobodu a vnútorný pokoj,“ dodala mladá fotografka, ktorá sa už počas štúdia začala venovať divadelnej fotografii.

Podľa riaditeľky Divadelného ústavu Vladislavy Fekete ide o projekt, ktorý môže upozorniť nielen na dôležitosť témy, ale aj formy pomoci: „Výstavu preto otvárame spoločne s pani Barborou Burajovou, manažérkou v Koordinačno-metodickom centre pre prevenciu násilia na ženách. Bara Podola je talentovaná a ambiciózna mladá fotografka, ktorej študentská a dnes už profesionálna dráha je priamo spojená s divadelným svetom. Pred dvomi rokmi získala Študentskú cenu v súťaži Bienále divadelnej fotografie 2022. Jej novšie práce, ktoré v tomto roku prihlásila do hlavnej kategórie, sú súčasťou výberovej výstavy aktuálneho ročníka bienále, ktorú si vo foyeri Činohry SND môžete pozrieť do konca mesiaca. Cieľom jej prvej autorskej výstavy *Strhnime oponu násilia* nie je zachytiť divadlo. Divadelné prostredie je tu len médiom, ktorým chce poukázať na to, aké je dôležité o domácom násilí hovoriť a neprehliadať ho.“

Otvorenie výstavy 22. novembra sa uskutoční len pár dní pred Medzinárodným dňom za odstránenie násilia na ženách. „Verím, že tento projekt podporí spoločenský dialóg a pomôže prekonať bariéry ticha, ktoré túto tému obklopujú. Dovoľme si ponoriť sa do príbehov odvahy, ktoré sa v tejto výstave odkrývajú, a staňme sa súčasťou zmeny, ktorú ako spoločnosť potrebujeme,“ dodáva autorka výstavy, absolventka Katedry fotografie a nových médií Vysokej školy výtvarných umení v Bratislave.

Výstava s názvom *Bara Podola:* *Strhnime oponu násilia* potrvá v Štúdiu 12 do 20. decembra a verejnosť si ju môže prísť pozrieť vždy hodinu pred každým podujatím. Číslo bezplatnej nonstop linky pre ženy zažívajúce násilie je 0800 212 212.





Divadelný ústav je štátnou príspevkovou organizáciou v zriaďovateľskej pôsobnosti Ministerstva kultúry Slovenskej republiky. Zaoberá sa komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Vo svojej odbornej činnosti systematicky zhromažďuje, vedecky spracováva a sprístupňuje múzejné, knižničné, archívne a dokumentačné fondy z histórie a súčasnosti slovenského profesionálneho divadla a zabezpečuje komplexný informačný systém o profesionálnom divadle na Slovensku.